CELEX: 32022D0134
Language: bg
Date: 2022-01-19 00:00:00
Title: Решение (ЕС) 2022/134 на Европейската централна банка от 19 януари 2022 година за определяне на общите правила за предоставянето на надзорна информация от Европейската централна банка на някои органи с цел изпълнение на задачите, възложени ѝ с Регламент (ЕС) № 1024/2013 на Съвета (ЕЦБ/2022/2)

31.1.2022   
               
               
                  BG
               
               
                  Официален вестник на Европейския съюз
               
               
                  L 20/275
               
            
         РЕШЕНИЕ (ЕС) 2022/134 НА ЕВРОПЕЙСКАТА ЦЕНТРАЛНА БАНКА
         от 19 януари 2022 година
         за определяне на общите правила за предоставянето на надзорна информация от Европейската централна банка на някои органи с цел изпълнение на задачите, възложени ѝ с Регламент (ЕС) № 1024/2013 на Съвета (ЕЦБ/2022/2)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 4 от него,
         като има предвид, че:
         
                     (1)
                  
                  
                     Съгласно член 4, параграф 3 от Договора за Европейския съюз Съюзът и държавите членки при пълно взаимно зачитане си съдействат при изпълнението на задачите, произтичащи от Договорите, а съгласно член 13, параграф 2 от същия договор институциите на Съюза трябва да си сътрудничат лоялно. Съгласно член 3 от Регламент (ЕС) № 1024/2013 Европейската централна банка (ЕЦБ) трябва да си сътрудничи с други национални органи и органи на Съюза.
                  
               
                     (2)
                  
                  
                     С цел ЕЦБ да спази член 3 и да изпълни задачите, възложени ѝ с член 4 от Регламент (ЕС) № 1024/2013, е необходимо тя да предава надзорна информация, с която разполага, на национални и международни органи и органи на Съюза.
                  
               
                     (3)
                  
                  
                     Съгласно член 27, параграф 2 от Регламент (ЕС) № 1024/2013 с оглед на изпълнението на възложените ѝ със същия регламент задачи ЕЦБ има право, в рамките и при условията, посочени в приложимото право на Съюза, да обменя информация с националните органи или с органите на Съюза в случаите, когато приложимото право на Съюза позволява на националните компетентни органи да предоставят информация на тези субекти, или когато държавите членки могат да предвидят предоставянето на такава информация съгласно приложимото право на Съюза.
                  
               
                     (4)
                  
                  
                     Има и обстоятелства, при които ЕЦБ предава надзорна информация на органите по силата на задължение, предвидено в правото на Съюза. Например съгласно член 80 от Регламент (ЕС) № 575/2013 на Европейския парламент и на Съвета (2) по искане на Европейския банков орган (ЕБО) компетентните органи са длъжни да препращат на ЕБО цялата информация, за която се счита, че има отношение към емитираните нови капиталови инструменти, за да му се даде възможност да наблюдава качеството на инструментите на собствения капитал, емитирани от институции в Съюза.
                  
               
                     (5)
                  
                  
                     Предoставянето на надзорна информация на органите предполага извършването на оценка на уместността свързана с изпълнението на задачите, възложени на ЕЦБ с Регламент (ЕС) № 1024/2013.
                  
               
                     (6)
                  
                  
                     Поради това е необходимо да се определят общи правила за предоставянето на надзорна информация, с която ЕЦБ разполага, на органите, която може да бъде допълнена с меморандуми за разбирателство или с други форми на двустранни или многостранни инструменти относно предоставянето на информация, сключени от ЕЦБ с тези органи.
                  
               
                     (7)
                  
                  
                     Общите правила, предвидени в настоящото решение, не следва да засягат разпоредбите на други инструменти, с които се определят специални правила за определени категории предоставяне на надзорна информация на органите. Това например се прилага по отношение на меморандумите за разбирателство, при които ЕЦБ упражнява право на преценка и се ангажира да предава информация на конкретни органи–получатели. Освен това общите правила, предвидени в настоящото решение, не следва да се прилагат спрямо предоставянето на надзорна информация, спрямо което се прилагат различни правни уредби, като например оповестяването на информация на органи за наказателно разследване, парламентарни анкетни комисии и държавни одитори. Приложното поле на настоящото решение може обаче да обхваща и предоставянето на лични данни.
                  
               
                     (8)
                  
                  
                     За настоящото решение и другите инструменти, с които се определят специални правила за предоставянето на надзорна информация, е присъща свободата на преценка. Поради това те следва да се приемат съгласно процедурата при липса на възражения, описана в член 26, параграф 8 от Регламент (ЕС) № 1024/2013.
                  
               
                     (9)
                  
                  
                     Правилата, предвидени в настоящото решение и в други инструменти, за определени категории предоставяне на надзорна информация следва да се прилагат от определения от Изпълнителния съвет персонал, който отговаря за одобрението на предоставянето на надзорна информация. Съгласно член 11.6 от Устава на Европейската система на централните банки и на Европейската централна банка Изпълнителният съвет отговаря за текущата дейност на ЕЦБ. Във връзка с това членове 10.1 и 10.2 от Решение ЕЦБ/2004/2 на Европейската централна банка (3) предвиждат, че всички работни звена на ЕЦБ се ръководят от Изпълнителния съвет. Съгласно член 13м.1 от Решение ЕЦБ/2004/2 компетенциите на Изпълнителния съвет по отношение на вътрешната структура на ЕЦБ и персонала на ЕЦБ включват надзорните задачи.
                  
               
                     (10)
                  
                  
                     Настоящото решение не засяга правилата за предоставяне на надзорна информация, с която ЕЦБ разполага на други органи или с която разполагат националните компетентни органи по смисъла на член 2, точка 2 от Регламент (ЕС) № 1024/2013. Предоставянето на органите на надзорна информация, с която ЕЦБ разполага, което не попада в приложното поле на настоящото решение, трябва да бъде одобрено съгласно приложимата процедура за вземане на решения,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            
               1.   С настоящото решение се определят общите правила за предоставянето на надзорна информация, с която ЕЦБ разполага, на органите, определени в член 2, точка 2.
            
            
               2.   Настоящото решение не засяга правилата за предоставяне на надзорна информация, с която ЕЦБ разполага, на други органи, нито правилата за предоставяне на надзорна информация, с която разполагат националните компетентни органи по смисъла на член 2, точка 2 от Регламент (ЕС) № 1024/2013.
            
         
         
            Член 2
            Определения
            За целите на настоящото решение се прилагат следните определения:
            
                        1)
                     
                     
                        „надзорна информация“ е поверителна информация, с която ЕЦБ разполага, чието предоставяне на органите предполага извършването на оценка на уместността на предоставянето ѝ, свързана с изпълнението на задачите, възложени на ЕЦБ с Регламент (ЕС) № 1024/2013;
                     
                  
                        2)
                     
                     
                        „органи“ са националните органи, органите на Съюза и международните органи с изключение на националните компетентни органи по смисъла на член 2, точка 2 от Регламент (ЕС) № 1024/2013, както са посочени в приложението към настоящото решение;
                     
                  
                        3)
                     
                     
                        „решение за възлагане на задачи“ е решението, с което Изпълнителният съвет възлага на служителя, разрешаващ предоставянето на надзорна информация, задачата да прилага правилата, предвидени в настоящото решение и/или – ако е уместно – специалните правила, предвидени в инструментите, които се прилагат спрямо определени категории предоставяне на надзорна информация;
                     
                  
                        4)
                     
                     
                        „разрешение за предоставяне на надзорна информация“ е одобрението за предоставяне на надзорна информация на органите, дадено от служителя, разрешаващ предоставянето на надзорна информация, като част от прилагането на настоящото решение и/или – ако е уместно – на инструментите, уреждащи специалните правила, които се прилагат спрямо определени категории предоставяне на надзорна информация, съгласно решение за възлагане на задачи.
                     
                  
         
            Член 3
            Общи правила за предоставянето на надзорна информация
            
               1.   ЕЦБ предоставя надзорна информация на органите, ако:
               
                           а)
                        
                        
                           съгласно приложимото право предоставянето на надзорна информация на тези органи е разрешено и предвидените условия за разрешението са изпълнени;
                        
                     
                           б)
                        
                        
                           надзорната информация е адекватна, относима и не е прекомерна по обхват във връзка със задачите на тези органи; и
                        
                     
                           в)
                        
                        
                           не са налице първостепенни съображения за отказ за разкриване на такава надзорна информация, свързани с необходимостта да се избегне намеса във функционирането и независимостта на единния надзорен механизъм, по-конкретно като се излага на риск изпълнението на задачите му.
                        
                     
            
               2.   Ако се смята, че съществуват първостепенни съображения за отказ за разкриване на надзорна информация, посочени в параграф 1, буква в), Управителният съвет решава дали да се предаде надзорната информация, като следва процедурата съгласно член 26, параграф 8 от Регламент (ЕС) № 1024/2013.
            
            
               3.   Общите правила, предвидени в параграф 1, не засягат специалните правила, предвидени в член 4.
            
         
         
            Член 4
            Инструменти със специални правила
            Настоящото решение не засяга другите инструменти, с които се определят специални или допълващи правила за определени категории предоставяне на надзорна информация на органите.
         
         
            Член 5
            Разрешение за предоставяне на надзорна информация
            На основание решение за възлагане на задачи служителите, разрешаващи предоставянето на надзорна информация, имат задължението да одобряват предоставянето на надзорна информация от ЕЦБ и във връзка с това прилагат правилата, предвидени в настоящото решение и/или – ако е уместно – специалните правила, предвидени в инструментите съгласно член 4.
         
         
            Член 6
            Влизане в сила
            Настоящото решение влиза в сила на петия ден след публикуването му в Официален вестник на Европейския съюз.
            
         
         
            Съставено във Франкфурт на Майн на 19 януари 2022 година.
            
               
                  Председател на ЕЦБ
               
               Christine LAGARDE
            
         
         
            (1)  ОВ L 287, 29.10.2013 г., стр. 63.
         
            (2)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и за изменение на Регламент (ЕС) № 648/2012 (ОВ L 176, 27.6.2013 г., стр. 1).
         
            (3)  Решение ЕЦБ/2004/2 на Европейската централна банка от 19 февруари 2004 г. за приемане на Процедурния правилник на Европейската централна банка (ОВ L 80, 18.3.2004 г., стр. 33).
      
      
         
            ПРИЛОЖЕНИЕ
            
                        
                           Орган–получател
                        
                     
                     
                        
                           Описание и правно основание
                        
                     
                  
                        
                           Европейска комисия
                        
                     
                     
                        Член 32 от Регламента за ЕНМ (1)
                        
                     
                  
                        
                           Европейски банков орган (ЕБО), Европейски орган за ценни книжа и пазари, Европейски орган за застраховане и професионално пенсионно осигуряване, Европейски съвет за системен риск
                        
                     
                     
                        Член 53, параграф 2 от ДКИ (2) във връзка с член 35, параграф 1 от Регламента за ЕБО (3), член 80 от РКИ (4) и член 15 от Регламента за ЕССР (5)
                        
                        Член 9а от Регламента за ЕБО
                     
                  
                        
                           Национални органи за пруденциален надзор в Европейския съюз и Европейското икономическо пространство (ЕИП) във връзка с процедурите за квалифицирани участия, лицензионните процедури или други процедури, предвидени в съответното законодателство
                     
                     
                        Член 56, член 16, параграф 3, член 24, параграф 2, член 50, параграф 4 от ДКИ и еквивалентните разпоредби в правото на Съюза, по-специално членове 26 и 60 от Платежоспособност II (6) и членове 11 и 84 от Директивата относно пазарите на финансови инструменти (7)
                        
                     
                  
                        
                           Национални компетентни органи и националните органи за преструктуриране, които участват в пруденциална колегия съгласно ДКИ, в споразумения съгласно Директивата за финансовите конгломерати или в групи за управление на кризи
                        
                        Тази категория обхваща обмена на информация в пруденциалните колегии съгласно ДКИ и Директивата за финансовите конгломерати и групите за управление на кризи, както и недискреционните годишни актуализации и прекратяването на писмените споразумения за координация и сътрудничество, координационните споразумения съгласно Директивата за финансовите конгломерати и споразуменията за сътрудничество за групите за управление на кризи
                     
                     
                        Член 116 от ДКИ за писмените споразумения за координация и сътрудничество;
                        Член 11 от Директивата за финансовите конгломерати (8) за споразуменията за финансовите конгломерати;
                        Членове 90, 97 и 98 от ДВПБ (9) за споразуменията за сътрудничество, свързани с групите за управление на кризи;
                        Членове 88 и 90 от ДВПБ за писмените споразумения за колегиите за преструктуриране.
                     
                  
                        
                           Органи, които са част от колегия за борба с изпирането на пари и финансирането на тероризъм
                        
                     
                     
                        Член 117, параграф 5 от ДКИ (за надзорните органи за борба с изпирането на пари и финансирането на тероризъм и звената за финансово разузнаване и условията за участие, приети за конкретната колегия за борба с изпирането на пари и финансирането на тероризъм). За обмена на информация с други видове органи, участващи в колегията, правното основание може да варира (забележка: колегиите за борба с изпирането на пари и финансирането на тероризъм са уредени в съвместни насоки за сътрудничество и обмен на информация за целите на Директива (ЕС) 2015/849 на Европейския парламент и на Съвета (10) между компетентните органи, упражняващи надзор върху кредитните и финансовите институции, и други страни; ЕЦБ не е адресат на тези насоки).
                     
                  
                        
                           Надзорни органи за борба с изпирането на пари и финансирането на тероризъм, които са подписали многостранно споразумение относно практическите ред и условия за обмен на информация на основание член 57а, параграф 2 от Директива (ЕС) 2015/849 (наричано по-долу „споразумението за борба с изпирането на пари“)
                        
                     
                     
                        Член 117, параграф 5 от ДКИ, член 3, параграфи 4 и 5 от споразумението за борба с изпирането на пари
                     
                  
                        
                           Надзорни органи за борба с изпирането на пари и финансирането на тероризъм и звена за финансово разузнаване в държавите членки
                        
                     
                     
                        Член 117, параграф 5 от ДКИ и насоките на ЕБО относно сътрудничеството и обмена на информация между органите за пруденциален надзор, надзорните органи за борба с изпирането на пари и финансирането на тероризъм и звената за финансово разузнаване съгласно Директива 2013/36/ЕС ((EBA/GL/2021/15) (11)
                        
                     
                  
                        
                           Национални пазарни органи в Съюза и ЕИП
                        
                     
                     
                        Член 56 от ДКИ
                     
                  
                        
                           Национални органи за застрахователен надзор в Съюза и ЕИП
                        
                     
                     
                        Член 56 от ДКИ
                     
                  
                        
                           Схеми за гарантиране на депозити, договорни или институционални защитни схеми, органи за защита на конкуренцията
                        
                     
                     
                        Член 56 от ДКИ или националния закон, съгласно който е необходимо становище от органа за пруденциален надзор
                     
                  
                        
                           Националните органи за преструктуриране в Съюза и ЕИП
                        
                     
                     
                        Член 56 от ДКИ
                     
                  
                        
                           Национални органи за макропруденциален надзор за задачи извън приложното поле на член 5 от Регламента за ЕНМ
                        
                     
                     
                        Член 56 от ДКИ
                     
                  
                        
                           Законови одитори на значими институции
                        
                     
                     
                        Член 56, буква е) от ДКИ
                        Насоки на ЕБО относно диалога между компетентните органи, осъществяващи надзор върху кредитните институции и регистрирания(ите) одитор(и) и одиторското(ите) дружество(а), извършващи задължителния одит на кредитните институции (EBA/GL/2016/05) (12)
                        
                     
                  
                        
                           Национални органи, които отговарят за надзора върху финансовите пазари, ако са определени като такива съгласно член 24, параграф 1 във връзка с член 24, параграф 4, буква з) от Директива 2004/109/ЕО на Европейския парламент и на Съвета
                            (13)
                           (органи за счетоводен контрол)
                        
                     
                     
                        Член 56 от ДКИ
                     
                  
                        
                           Национални органи, които отговарят за наблюдението и контрола върху лицата, на които е възложено да извършват нормативно установените одити на отчетите на институции, застрахователни предприятия и финансови институции (органи за одитен контрол)
                        
                     
                     
                        Член 57 от ДКИ
                     
                  
                        
                           Национални органи, които отговарят за наблюдението и контрола върху органите, участващи в производства по ликвидация и несъстоятелност на институции и в други подобни производства
                        
                     
                     
                        Член 57 от ДКИ
                     
                  
                        
                           Национални органи, които отговарят за наблюдението и контрола върху договорните или институционалните защитни схеми, посочени в член 113, параграф 7 от Регламент (ЕС) № 575/2013
                        
                     
                     
                        Член 57 от ДКИ
                     
                  
                        
                           Национални органи, които отговарят за разкриването и разследването на нарушения в областта на дружественото право
                        
                     
                     
                        Член 57 от ДКИ
                     
                  
                        
                           Национални органи, които отговарят за наблюдението и контрола върху платежните системи
                        
                     
                     
                        Член 58 от ДКИ
                     
                  
                        
                           Международни органи (Международният валутен фонд, Световната банка, Банката за международни разплащания, Съветът за финансова стабилност)
                        
                     
                     
                        Член 58а от ДКИ с изключение на обмена на данни (например модули на технически стандарти за изпълнение) за стрес тестове
                     
                  
                        
                           Органи за пруденциален надзор в трети държави
                        
                     
                     
                        Член 55 от ДКИ
                        Обмен на информация съгласно споразумения (меморандуми за разбирателство, писмени споразумения за координация и сътрудничество, специфични за институцията трансгранични споразумения за сътрудничество, разработени от групи за управление на кризи, писмени споразумения за преструктуриране) или ad hoc споразумения
                     
                  
                        
                           Национални пазарни, застрахователни или други подобни органи в трети държави
                        
                     
                     
                        Член 55 от ДКИ и приложимите споразумения (меморандуми за разбирателство, писмени споразумения за координация и сътрудничество, специфични за институцията трансгранични споразумения за сътрудничество, писмени споразумения за преструктуриране и т.н.) или ad hoc споразумения
                     
                  
                        
                           Надзорни органи за борба с изпирането на пари и финансирането на тероризъм и звена за финансово разузнаване в трети държави
                        
                     
                     
                        Член 55 от ДКИ и ако е приложимо, меморандуми за разбирателство или други споразумения за сътрудничество
                     
                  
                        
                           Органи за преструктуриране в трети държави
                        
                     
                     
                        Член 55 от ДКИ, членове 97 и 98 от ДВПБ във връзка с приложимите споразумения
                     
                  
               (1)  Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (ОВ L 287, 29.10.2013 г., стр. 63).
            
               (2)  Директива 2013/36/ЕС на Европейския парламент и на Съвета от 26 юни 2013 г. относно достъпа до осъществяването на дейност от кредитните институции и относно пруденциалния надзор върху кредитните институции, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (ОВ L 176, 27.6.2013 г., стр. 338).
            
               (3)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
            
               (4)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и за изменение на Регламент (ЕС) № 648/2012 (ОВ L 176, 27.6.2013 г., стр. 1).
            
               (5)  Регламент (ЕС) № 1092/2010 на Европейския парламент и на Съвета от 24 ноември 2010 година за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (ОВ L 331, 15.12.2010 г., стр. 1).
            
               (6)  Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (ОВ L 335, 17.12.2009 г., стр. 1).
            
               (7)  Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).
            
               (8)  Директива 2002/87/ЕО на Европейския парламент и на Съвета от 16 декември 2002 г. относно допълнителния надзор на кредитните институции, застрахователните предприятия и на инвестиционните посредници към един финансов конгломерат и за изменение на директиви 73/239/ЕИО, 79/267/ЕИО, 92/49/ЕИО, 92/96/ЕИО, 93/6/ЕИО и 93/22/ЕИО на Съвета и директиви 98/78/ЕО и 2000/12/ЕО на Европейския парламент и на Съвета (ОВ L 35, 11.2.2003 г., стр. 1).
            
               (9)  Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (ОВ L 173, 12.6.2014 г., стр. 190).
            
               (10)  Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015 г., стр. 73).
            
               (11)  Достъпни на уебсайта на ЕБО www.eba.europa.eu
            
               (12)  Достъпни на уебсайта на ЕБО.
            
               (13)  Директива 2004/109/ЕО на Европейския парламент и на Съвета от 15 декември 2004 г. относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар, и за изменение на Директива 2001/34/ЕО (ОВ L 390, 31.12.2004 г., стр. 38).